b'\n_START_ARTICLE_\nMario Mavrin\n_START_SECTION_\nBiografija\n_START_PARAGRAPH_\nMario Mavrin se je rodil leta 1949 v Zagrebu. Z glasbo se je pri\xc4\x8del ukvarjati \xc5\xbee zgodaj v svoji mladosti, obiskoval je ni\xc5\xbejo in srednjo glasbeno \xc5\xa1olo \xc2\xbbVatroslav Lisinski\xc2\xab, kjer se je u\xc4\x8dil igranja violine. Zatem se je u\xc4\x8dil \xc5\xa1e igranja bobnov, kontrabasa in bas kitare. Postal je \xc4\x8dlan orkestra Stjepana Mihaljinca, leta 1969 pa je z orkestrom Karla Metiko\xc5\xa1a nastopal po Afriki. Mavrin je bil \xc4\x8dlan raznih zagreb\xc5\xa1kih ansamblov zabavne glasbe, bil pa je tudi zunanji sodelavec Plesnega orkestra RTV Zagreb (pod vodstvom Miljenka Prohaske). _NEWLINE_V za\xc4\x8detku 70. let prej\xc5\xa1njega stoletja je Mavrin za\xc4\x8del sodelovati z Bo\xc5\xa1kom Petrovi\xc4\x87em v zasedbi BP Convention, leta 1972 pa je postal \xc4\x8dlan zagreb\xc5\xa1ke glasbene skupine Time, s katero je posnel in izdal istoimenski album. Kot \xc4\x8dlan ansambla Bo\xc5\xa1ka Petrovi\xc4\x87a je sodeloval s \xc5\xa1tevilnimi jazz izvajalci, med njimi z Zagreb\xc5\xa1kimi solisti, Rucner Quartetom, Petrom Soavejem, Zagreb\xc5\xa1ko filharmonijo in Michelom Legrandom. Nastopal je tudi na znanih in uglednih svetovnih in evropskih jazz festivalih, sodelujo\xc4\x8d s slovitimi jazzovskimi glasbeniki, kot so: Ernie Wilkins, Art Farmer, Clark Terry, Sal Nistic, Gianni Bass, Toots Thielemans, Philip Catherine, Alvin Queen, Martin Drew, Du\xc5\xa1ko Gojkovi\xc4\x87, Lew Soloff, Albert Mangelsdorff, Johnny Griffin, Helen Merrill, Kristian Schultze, Carlos Werneck, Peter Appleyard, Gary Burton, Michel Legrand, Roy Brinker in drugi. _NEWLINE_Sodeloval je na \xc5\xa1tevilnih albumih, kot so: Blue Sunset (1975.), With Pain I Was Born (1977.), Stabilisation Blues (1982.), Zagreb Jazz Fair in Springtime Jazz Fever. Sredi 90. let prej\xc5\xa1njega stoletja je sodeloval v triu klaviaturista Johna Lewisa z bobnarjem Martinom Drewom. Leta 1987 je skupaj z zagreb\xc5\xa1kim kitaristom Damirjem Di\xc4\x8di\xc4\x87em izdal veliko plo\xc5\xa1\xc4\x8do Out of the Past. Zatem je igral in snemal s skupino Jazzbina, ki jo je vodil vibrafonist Igor Le\xc5\xa1nik. Poleg z igranjem, se je ukvarjal tudi s tonsko re\xc5\xbeijo, kot tonski mojster je sodeloval s Koncertno dvorano Vatroslav Lisinski, Gledali\xc5\xa1\xc4\x8dem Komedija in drugimi._NEWLINE_Hrva\xc5\xa1ka glasbena unija (HGU) mu je leta 1997 in 1998 podelila nagrado \xc2\xbbStatus za najbolj\xc5\xa1ega basista na hrva\xc5\xa1ki jazz sceni\xc2\xab.'